b'\n_START_ARTICLE_\nFinlaysonin kirkko\n_START_SECTION_\nHistoria\n_START_PARAGRAPH_\nFinlaysonin tehtaan ty\xc3\xb6ntekij\xc3\xb6iden k\xc3\xa4ytt\xc3\xb6\xc3\xb6n rakennettu kirkko valmistui vuonna 1879. Kirkko rakennettiin ensisijaisesti hartaustilaksi, mutta siell\xc3\xa4 my\xc3\xb6s aloitettiin vuoden ensimm\xc3\xa4inen ty\xc3\xb6p\xc3\xa4iv\xc3\xa4 jumalanpalveluksella aina 1970-luvulle asti. Finlaysonin tehtaan ty\xc3\xb6ntekij\xc3\xa4t muodostivat oman seurakuntansa vuosina 1846\xe2\x80\x931860. Tehtaalla oli oma pappi, tehtaansaarnaaja 1846\xe2\x80\x931880. H\xc3\xa4nen teht\xc3\xa4v\xc3\xa4ns\xc3\xa4 oli huolehtia tehtaalaisten hengellisest\xc3\xa4 hyvinvoinnista ja vastata suomenkielisest\xc3\xa4 jumalanpalvelustoiminnasta. Viran lakattua Tampereen papit huolehtivat my\xc3\xb6s Finlaysonin kirkon tilaisuuksista. Tehdas luovutti kirkon vastikkeetta tontteineen Tampereen evankelis-luterilaisille seurakunnille vuonna 1981. Luovutuksen ehtona oli, ett\xc3\xa4 kirkkoa tulee jatkossakin kutsua Finlaysonin kirkoksi.\n_START_SECTION_\nArkkitehtuuri\n_START_PARAGRAPH_\nKirkon suunnittelusta vastasi Tampereen silloinen kaupunginarkkitehti F. L. Calonius. Kirkko on yksilaivainen ja goottilaistyylinen. Kirkon julkisivun materiaalina on puhtaaksi muurattu punatiili. Se muistuttaa englantilaista kongregationaalikirkkoa siten, ett\xc3\xa4 kirkon saarnatuoli ja urut sijaitsevat tavanomaisesta poiketen alttarin takana. Urkujen p\xc3\xa4\xc3\xa4ll\xc3\xa4 arkkienkeli Mikaelia kuvaava patsas katselee kohti vanhaa tehdasaluetta. Kirkossa ei ole mink\xc3\xa4\xc3\xa4nlaista alttaritaulua tai -veistosta. Aluksi kirkossa oli yhten\xc3\xa4iset penkkirivist\xc3\xb6t, jotka erotettiin keskik\xc3\xa4yt\xc3\xa4v\xc3\xa4ll\xc3\xa4 vasta my\xc3\xb6hemmin. Ulkopuolta koristavat useat huiput ja ristit._NEWLINE_Kirkon urut on rakentanut urkurakentamo William Hill & Son 1850-luvulla, ja Finlaysonin kirkkoon ne hankittiin Pietarista 1879._NEWLINE_Kirkkoa korjattiin syyskuusta 2007 loppukes\xc3\xa4\xc3\xa4n 2008. Lautalattia korvattiin laattalattialla. Samalla kirkon v\xc3\xa4rityst\xc3\xa4 tummennettiin aiempaan verrattuna. Naapuritontilta saadun lis\xc3\xa4tilan ansiosta kirkkoon saatiin rakennettua puuttuvat sakastitilat. Ne yhdistettiin lasik\xc3\xa4yt\xc3\xa4vill\xc3\xa4 kirkkoon.\n_START_SECTION_\nToiminta nykyisin\n_START_PARAGRAPH_\nNykyisin kirkon omistaa Tampereen evankelis-luterilainen seurakuntayhtym\xc3\xa4. Kirkossa on istumapaikat 280 henkil\xc3\xb6lle._NEWLINE_Finlaysonin kirkkoa on k\xc3\xa4ytetty vuodesta 1996 Suomen ainoana lasten kirkkona eli lasten katedraalina. Lasten alttareilla on n\xc3\xa4ht\xc3\xa4vill\xc3\xa4 Lasten Raamattu, ja vieress\xc3\xa4 on kutakin tapahtumaa ilment\xc3\xa4v\xc3\xa4t asetelmat. Takaosassa olevalla lasten alttarilla lapset voivat itse leikki\xc3\xa4. Vuodesta 1998 l\xc3\xa4htien se on toiminut kes\xc3\xa4isin lasten tiekirkkona. Koska kirkko on rakennettu rukoushuoneeksi, siell\xc3\xa4 ei pidet\xc3\xa4 s\xc3\xa4\xc3\xa4nn\xc3\xb6llist\xc3\xa4 sunnuntaijumalanpalvelusta. Kirkko on keskeisen sijainnin, pienehk\xc3\xb6\xc3\xb6n koon ja vieh\xc3\xa4tt\xc3\xa4v\xc3\xa4n arkkitehtuurin takia Tampereen suosituimpia vihkikirkkoja. Samoista syist\xc3\xa4 sek\xc3\xa4 hyv\xc3\xa4n akustiikan ansiosta se on my\xc3\xb6s suosittu konserttikirkko.'